আমেরিকার উপর ৭৫ শতাংশ শুল্ক চাপান, মোদিকে চ্যালেঞ্জ কেজরির

ওয়েবডেস্ক- রাশিয়া (Russia) থেকে তেল কেনার জন্য ভারতের (India) উপর ৫০ শতাংশ শুল্ক (Tariff) চাপিয়েছে ট্রাম্প প্রশাসন। সেই সঙ্গে মার্কিন প্রেসিডেন্টের বক্তব্য, ভারতের প্রধানমন্ত্রীর নরেন্দ্র মোদি তাঁর খুব ভালো বন্ধু। তবে রাশিয়া থেকে তেল কেনার বিষয়টি তিনি মেনে নিতে পারছেন না, তাই এই শুল্ক চাপ।

এবার এই শুল্ক নিয়ে মোদিকে (Modi) নিশানা করে তোপ দাগলেন দিল্লির প্রাক্তন মুখ্যমন্ত্রী, আপ সুপ্রিমো অরবিন্দ কেজরিওয়াল (Arvind Kejriwal)। রবিবার গুজরাটে আয়োজিত কিষান মহাপঞ্চায়েত থেকে প্রধানমন্ত্রীকে নিশানা করে কেজরি বলেন, সাহস দেখান। আমেরিকা পণ্যের উপর ৭৫ শতাংশ শুল্ক আরোপ করুন। সাংবাদিক বৈঠক থেকে কেজরি বলেন, ৩১ ডিসেম্বর ২০২৫ পর্যন্ত মার্কিন যুক্তরাষ্ট্র থেকে তুলা আমদানিতে ১১ শতাংশ শুল্ক ছাড় দিয়ে রেখেছে কেন্দ্র। এই সিদ্ধান্ত ভারতীয় তুলো চাষিদের ক্ষতি করবে। এটি মার্কিন কৃষকদের ধনী এবং গুজরাটের কৃষকদের দরিদ্র করে তুলবে। বস্ত্র শিল্পকে সহায়তা করার জন্য এবং উৎপাদন খরচ কমানোর জন্য ভারতে বর্তমানে কাঁচা তুলার আমদানি শুল্ক ছাড় রয়েছে চলতি বছরের ৩১ ডিসেম্বর পর্যন্ত।

কেজরি বলেন, আমরা আমাদের প্রধানমন্ত্রীর কাছে সাহস দেখানোর দাবি জানাচ্ছি। গোটা দেশ আপনার পাশে রয়েছে। আমেরিকার আমাদের উপর ৫০ শতাংশ শুল্ক চাপিয়েছে। এবার ভারতের পালা। আপনি সাহস করে আমেরিকা থেকে আমদানিকৃত পণ্যের উপর আপনি ৭৫ শতাংশ শুল্ক আরোপ করুন। শুধু এটা চাপিয়ে দিন। তারপর দেখো ট্রাম্প মাথা নত করে কি না। কেজরি বলেন, ভারত বিশ্বের বৃহত্তম বাজার এবং দেশের মানুষ প্রধানমন্ত্রীর পাশে আছে।

এদিন কেজরি, মার্কিন যুক্তরাষ্ট্র থেকে আমদানি করা তুলোর উপর ১১ শতাংশ শুল্ক আরোপ, ন্যূনতম সহায়ক মূল্য নির্ধারণ এবং প্রতি ২০ কেজি তুলা ২,১০০ টাকায় সংগ্রহের পাশাপাশি ভারতীয় কৃষকদের সহায়তার জন্য সার ও বীজের উপর ভর্তুকি দেওয়ার দাবিও জানান। দিল্লির প্রাক্তন মুখ্যমন্ত্রী দাবি করেন, যে ভারতের উপর মার্কিন যুক্তরাষ্ট্রের ৫০ শতাংশ শুল্ক হীরা শ্রমিকদের উপরও প্রভাব ফেলেছে। মোদি সরকার রাষ্ট্রপতি ডোনাল্ড ট্রাম্পের সামনে “হাঁটু গেড়ে বসেছে”।

আরও পড়ুন- ৩ ঘণ্টার সফর! মণিপুরকে অপমান করতে যাচ্ছেন মোদি? কটাক্ষ কংগ্রেসের

কেজরিওয়াল বলেন, ট্রাম্প যখন ভারতের উপর ৫০ শতাংশ শুল্ক আরোপ করেছিলেন, তখন মোদি বিনিময়ে তা বাড়াননি। সেই ভারত বরং আমেরিকা থেকে তুলা আমদানির উপর ১১ শতাংশ কমিয়েছিলেন, কেন প্রধানমন্ত্রী মোদি আমেরিকার সামনে দুর্বল হয়ে পড়েন?

ট্রাম্প ৫০ শতাংশ শুল্ক আরোপ করেছেন, মোদিজি উচিত ছিল তুলার উপর ১০০ শতাংশ শুল্ক আরোপ করা। ট্রাম্পকে মাথা নত করতেই হত। ট্রাম্প একজন কাপুরুষ, ভীতু ব্যক্তি। তাকে সমস্ত দেশের কাছে মাথা নত করতে হয়েছিল যারা তাকে অমান্য করেছিল। চারটি আমেরিকান কোম্পানি বন্ধ করে দাও, তাহলেই দেখবেন আমেরিকা জব্দ হয়েছে।

দেখুন আরও খবর-