কেজরির বিরুদ্ধে FIR দায়েরের নির্দেশ দিল আদালত, কিন্তু কেন?

ওয়েব ডেস্ক: ফের সমস্যায় দিল্লির প্রাক্তন মুখ্যমন্ত্রী তথা আম আদমি পার্টির (Aam Aadmi Party) প্রধান অরবিন্দ কেজরিওয়াল (Arvind Kejriwal)। এবার সরকারি তহবিল অপব্যবহারের (Misuse Of Public Funds) অভিযোগে তাঁর বিরুদ্ধে এফআইআর (FIR) দায়ের করার নির্দেশ দিল দিল্লির রাউস অ্যাভিনিউ আদালত। অভিযোগ দায়ের করে তদন্ত রিপোর্ট জমা দেওয়ার নির্দেশ দেওয়া হয়েছে দিল্লি পুলিশকে। তবে শুধু কেজরিওয়াল নন, আপ নেত্রী নিকিতা শর্মা এবং নেতা গুলাব সিংয়ের বিরুদ্ধেও একই আদেশ দেওয়া হয়েছে।

তাঁদের সকলের বিরুদ্ধেই সরকারি তহবিল অপব্যবহারের অভিযোগ রয়েছে। অভিযোগ অনুযায়ী, দিল্লিতে ক্ষমতায় থাকাকালীন কেজরিওয়াল এবং তাঁর দলীয় নেতারা সরকারি বরাদ্দের অতিরিক্ত টাকা খরচ করে বড় বড় হোর্ডিং লাগিয়েছিলেন, যা সরকারি তহবিলের অপব্যবহার। এই সংক্রান্ত মামলার শুনানি হয় মঙ্গলবার দিল্লির নিম্ন আদালতে। তারপরেই বিচারক নির্দেশ দেন, কেজরিওয়াল ও তাঁর সহযোগীদের বিরুদ্ধে এফআইআর দায়ের করতে হবে এবং আগামী ১৮ মার্চের মধ্যে তদন্ত রিপোর্ট জমা দিতে হবে।

আরও পড়ুন: বাড়ছে ভাইরাসের সংক্রমণ! ৩ মাসে আক্রান্ত ৫১৬, এবার কী হবে?

যদিও এটি প্রথম নয়, এর আগে ২০১৯ সালেও একই অভিযোগে মামলা করার আবেদন জানানো হয়েছিল। তবে তখন আদালত অনুমতি দেয়নি। গত বছর কেন্দ্রীয় তথ্য ও প্রচার মন্ত্রক আম আদমি পার্টিকে সুদ-সহ ১৬৩.৬২ কোটি টাকা ফেরত দেওয়ার নির্দেশ দিয়েছিল।

এরপর চলতি বছরের জানুয়ারিতে বিজেপি অভিযোগ তোলে, দিল্লির আপ সরকার নির্দিষ্ট প্রকল্পগুলির প্রচারের জন্য নির্ধারিত বরাদ্দের বেশি অর্থ ব্যয় করেছে। উদাহরণ হিসেবে ‘বিজনেস ব্লাস্টার্স’ প্রকল্পের কথা উল্লেখ করা হয়, যেখানে ৫৪ কোটি টাকা বরাদ্দ থাকলেও খরচ হয়েছে ৮০ কোটি টাকা। শুধু এই প্রকল্পই নয়, আরও বেশ কয়েকটি প্রকল্পে অনিয়মের অভিযোগ এনেছে বিজেপি।